INSET ลั่นรายได้-กำไรปี 65 ออลไทม์ไฮต่อเนื่อง รับดีมานด์ “ดาต้าเซ็นเตอร์” พุ่ง
INSET โชว์ปี 64 กวาดกำไร 170.54 ลบ. ทุบสถิติสูงสุดใหม่ ลั่นรายได้-กำไรปี 65 ออลไทม์ไฮต่อเนื่อง รับดีมานด์ “ดาต้าเซ็นเตอร์” พุ่งกระฉูด ตุน Backlog กว่า 2 พันลบ. ทยอยรับรู้ถึงปี 68 จ่อประมูลงานใหม่อีกกว่า 2 พันลบ.
INSET โชว์ปี 64 กวาดกำไร 170.54 ลบ. ทุบสถิติสูงสุดใหม่ ลั่นรายได้-กำไรปี 65 ออลไทม์ไฮต่อเนื่อง รับดีมานด์ “ดาต้าเซ็นเตอร์” พุ่งกระฉูด
18 ก.พ. 2565

นายศักดิ์บวร พุกกะณะสุต กรรมการผู้จัดการ บริษัท อินฟราเซท จำกัด (มหาชน) หรือ INSET เปิดเผยว่า ผลการดำเนินงานของบริษัทฯในปี 2564 มีกำไรสุทธิ 170.54 ล้านบาท เพิ่มขึ้น 35.05 ล้านบาท หรือ 25.87% เทียบปีที่ผ่านมามีกำไรสุทธิ 135.49 ล้านบาท สร้างสถิติสูงสุดใหม่นับตั้งแต่จัดตั้งบริษัทฯ โดยได้รับปัจจัยหนุนจากการส่งมอบงานโครงข่ายโทรคมนาคมรองรับ (5G) เพิ่มขึ้น เนื่องจากการแพร่ระบาดของไวรัสโควิด-19 รอบใหม่ ทำให้ประชาชนที่ทำงานเวิร์คฟอร์มโฮม (Work from home) ต้องการใช้ Cloud เพิ่มสูงขึ้น และผู้ประกอบการหรือองค์การต่างๆ มีความต้องการที่จะลงทุนขยาย Data Center กันมากขึ้นด้วย
ทั้งนี้ เพื่อเป็นการตอบแทนผู้ถือหุ้น ที่ประชุมคณะกรรมการบริษัทฯมีมติอนุมัติจ่ายเงินปันผลเป็นเงินสดในอัตรา 0.17 บาท/หุ้น ขึ้นเครื่องหมาย XD วันที่ 9 มีนาคม 2565 กำหนดจ่ายวันที่ 19 พฤษภาคม 2565
สำหรับแผนการดำเนินงานในปี 2565 บริษัทฯ ตั้งเป้าหมายรายได้เติบโต 15-20% จากปีก่อน ผลักดันรายได้และกำไรสร้างสถิติสูงสุดใหม่ต่อเนื่อง โดยได้รับปัจจัยสนับสนุนจากงานในมือรอรับรู้รายได้ (Backlog) ที่มีราว 2,000 ล้านบาท ทยอยรับรู้รายได้ถึงปี 2568 ซึ่งจะรับรู้รายได้ในปีนี้กว่า 1,000 ล้านบาท อีกทั้งยังมีรายได้ประจำ (Recurring Income) ที่จะมีการรับรู้รายได้ต่อเนื่องประมาณ 200 ล้านบาท
ขณะที่ในปีนี้บริษัทฯยังคงเดินหน้าเข้าร่วมประมูลโครงการภาครัฐและเอกชนอย่างต่อเนื่องโดยเฉพาะงานด้านการสร้างศูนย์ Data Center ที่มีความต้องการใช้งานมากขึ้นซึ่งที่ผ่านมาบริษัทได้ลงนามบันทึกข้อตกลงเบื้องต้น (MOU) ในงาน Data Center ในโครงการ EEC Data Center เพื่อรองรับการใช้งาน Data และคลาวด์ที่สูงมากขึ้น และอยู่ระหว่างรองานประมูลไม่ต่ำกว่า 2,000 ล้านบาท ในปีนี้ และโอกาสได้งานอีกหลายโครงการ ผลักดันให้ผลการดำเนินงานของบริษัทฯเติบโตอย่างแข็งแกร่ง สร้างสถิติสูงสุดใหม่ต่อเนื่อง ตามแผนงานที่วางไว้